钦定古今图书集成/理学汇编/经籍典/第157卷 > 《王国风解》前人
## 钦定古今图书集成/理学汇编/经籍典/第157卷 > 《王国风解》前人

六经之法，所以法不法，正不正。由不法与不正，然后
圣人者出，而六经之书作焉。周之衰也，始之以夷、懿，
终之以平、桓，平桓而后不复支矣，故《书》止文侯之命
而不复录。《春秋》起周平之年而治其事，《诗》自《黍离之
什》而降为《风》，绝于《文侯之命》，谓教令不足行也；起于
《周平之年》，谓正朔不足加也；降于《黍离之什》，谓《雅》《颂》
“不足兴也，教令不行，天下无王矣；正朔不加，礼乐遍
出矣；《雅》《颂》不兴，王者之迹熄矣。《诗》《书》贬其失，《春秋》悯
其微，无异焉尔。”然则《诗》处于卫后而不次于《二南》，恶
其近于正而不明也；其体不加周姓而存王号，嫌其
混于诸侯而无王也。近正则贬之不著矣，无王则绝
之太遽矣。不著云者，《周》《召》《二南》，至正之诗也，次于至
正之诗，是不得贬其微弱，而无异《二南》之诗尔。若然，
岂降之乎？“太遽”云者，《春秋》之法，书“王”以加正月，言王
人虽微，必尊于上；周室虽弱，不绝其正。苟绝而不与，
岂尊周乎？故曰：“王号之存，黜诸侯也”；次卫之下，别正
变也。桓王而后，虽欲其正风，不可得也。《诗》不降于厉、
幽之年，亦犹《春秋》之作，不在惠公之世尔。《春秋》之作，
伤典诰之绝也；《黍离》之降，悯《雅》《颂》之不复也。幽、平而
后，有如宣王者出，则礼乐征伐不自诸侯，而《雅》《颂》未
可知矣。奈何推波助澜，纵风止燎乎！